31984R1218
L 117/16
JURNALUL OFÍCIAL AL UNIUNII EUROPENE
REGULAMENTUL (CEE) NR. 1218/84 AL COMISIEI
din 30 aprilie 1984
privind clasificarea anumitor mărfuri în cadrul subpoziției 39.07 B V litera (d) din Tariful Vamal Comun
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 97/69 al Consiliului din 16 ianuarie 1969 privind măsurile care trebuie luate pentru aplicarea uniformă a nomenclaturii Tarifului Vamal Comun (1), astfel cum a fost modificat ultima dată prin Actul de aderare a Greciei, în special articolul 3,
întrucât, pentru a asigura aplicarea uniformă a nomenclaturii Tarifului Vamal Comun, este necesară stabilirea unor dispoziții privind clasificarea tarifară a chiuvetelor care conțin 30 % materiale plastice artificiale (rășină poliesterică de tip stiren) și 70 % material de umplutură, în principal silicați, și care prezintă pe suprafața utilă un strat de material plastic artificial transparent (poliester) de 0,2 mm grosime;
întrucât Tariful Vamal Comun anexat la Regulamentul (CEE) nr. 950/68 al Consiliului (2), astfel cum a fost modificat ultima dată prin Regulamentul (CEE) nr. 1018/84 (3), menționează la poziția 39.07 produse din materialele de la pozițiile 39.01-39.06 inclusiv și, la poziția 68.11, produse din ciment, beton sau piatră artificială, chiar și armate, inclusiv produse din ciment de zgură sau din granit; întrucât aceste poziții pot fi luate în considerare pentru clasificarea articolelor menționate anterior;
întrucât aceste chiuvete, a căror clasificare tarifară trebuie să se facă prin punerea în aplicare a regulii generale 3 litera (b) pentru interpretarea nomenclaturii Tarifului Vamal Comun, sunt comparabile, în ceea ce privește aspectul și materialele constitutive, cu produsele alcătuite, în greutate, esențialmente din aproximativ 33 % metacrilat polimetil și din aproximativ 66 % hidroxid de aluminiu, produse care au fost clasificate de Consiliul de Cooperare Vamală (sesiunea noiembrie 1981) și de Curtea de Justiție a Comunităților Europene (cazul 234/82) la capitolul 39 (4); întrucât, de asemenea, în cazul de față, silicații constituie numai un material de umplutură, în timp ce materialul plastic artificial, care acoperă suprafața utilă, nu este numai un „liant” în sensul poziției 68.11, ci reprezintă din punct de vedere al utilizării lor elementul cel mai important al acestor chiuvete, cărora le conferă caracterul esențial; întrucât, în consecință, aceste chiuvete intră sub incidența poziției 39.07; întrucât, având în vedere compoziția lor, acestea trebuie clasificate, în cadrul poziției menționate anterior, la subpoziția 39.07 B V litera (d);
întrucât măsurile prevăzute de prezentul regulament sunt conforme cu avizul Comitetului pentru nomenclatura Tarifului Vamal Comun,
ADOPTĂ PREZENTUL REGULAMENT:
Articolul 1
Chiuvetele care conțin 30 % materiale plastice artificiale (rășină poliesterică de tip stiren) și 70 % material de umplutură, în principal silicați, și care prezintă pe suprafața utilă un strat de material plastic artificial transparent (poliester) de 0,2 mm grosime, trebuie clasificate în Tariful Vamal Comun după cum urmează:
39.07
Produse din materialele de la pozițiile 39.01-39.06 inclusiv:
B.
altele:
V.
din alte materiale:
(d)
altele.
Articolul 2
Prezentul regulament intră în vigoare în a douăzeci și una zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 30 aprilie 1984.